VALSTYBINIO SOCIALINIO DRAUDIMO FONDO VALDYBOS

PRIE SOCIALINĖS APSAUGOS IR DARBO MINISTERIJOS

DIREKTORIUS

ĮSAKYMAS

DĖL funkcijų, susijusių su vienkartinių ir periodinių išmokų individualią žemės ūkio veiklą vykdantiems asmenims Lietuvos Respublikos Vyriausybei paskelbus ekstremaliąją situaciją ir karantiną, PASKIRSTYMO VALSTYBINIO SOCIALINIO DRAUDIMO fondo valdybos teritoriniams skyriams

2020 m. liepos 23 d. Nr. V-362

Vilnius

Siekdama užtikrinti Lietuvos Respublikos užimtumo įstatymo Nr. XII-2470 papildymo 52 straipsniu įstatymo efektyvų įgyvendinimą:

1.	N u s t a t a u, kad:

1.1.	vienkartinių ir periodinių išmokų individualią žemės ūkio veiklą vykdantiems asmenims skyrimo ir mokėjimo funkciją vykdo Valstybinio socialinio draudimo fondo valdybos Klaipėdos skyrius (toliau – Klaipėdos skyrius);

1.2.	savivaldybių administracijų pateiktų prašymų dėl vienkartinių ir periodinių išmokų individualią žemės ūkio veiklą vykdantiems asmenims duomenų suvedimo į Išmokų taikomąją sistemą funkciją vykdo Valstybinio socialinio draudimo fondo valdybos teritorinių skyrių Klientų aptarnavimo skyriai;

1.3.	periodinių išmokų individualią žemės ūkio veiklą vykdantiems asmenims permokų išieškojimo funkciją vykdo Klaipėdos skyrius;

1.4.	Klaipėdos skyriaus interesams teismuose – bylose dėl periodinių išmokų individualią žemės ūkio veiklą vykdantiems asmenims permokų (valstybės biudžetui padarytos žalos), kai kaltieji asmenys nesutinka žalos atlyginti savo noru ir jos negalima išieškoti pagal Lietuvos Respublikos vaikų išlaikymo išmokų įstatymo V skyriaus nuostatas, priteisimo atstovauja (rengia ieškinius ir kitus procesinius dokumentus, dalyvauja teismo posėdžiuose, atlieka visus kitus reikiamus procesinius veiksmus) Valstybinio socialinio draudimo fondo valdybos teritoriniai skyriai, kurių aptarnaujamoje teritorijoje yra atsakovo gyvenamoji vieta ar buveinė. Vykdymo procese išieškotojo teises ir pareigas įgyvendina Klaipėdos skyrius;

1.5.	periodinių išmokų individualią žemės ūkio veiklą vykdantiems asmenims permokas (valstybės biudžetui padarytą žalą), kurios atsirado dėl Valstybinio socialinio draudimo fondo valdybos teritorinių skyrių valstybės tarnautojų ar darbuotojų, dirbančių pagal darbo sutartį (toliau – valstybės tarnautojai ir darbuotojai), kaltės, kai kaltieji asmenys nesutinka žalos atlyginti savo noru ir jos negalima išskaityti iš jų darbo užmokesčio, teismo tvarka išieško tas Valstybinio socialinio draudimo fondo valdybos teritorinis skyrius, dėl kurio valstybės tarnautojų ir darbuotojų kaltės atsirado permoka;

1.6.	prašymus nemokumo administratoriams dėl kreditoriaus – Klaipėdos skyriaus – reikalavimų dėl periodinių išmokų individualią žemės ūkio veiklą vykdantiems asmenims permokų, kurios atsirado dėl asmenų, kuriems iškelta bankroto byla, kaltės, tvirtinimo (tikslinimo) teikia ir Klaipėdos skyriaus interesams bankroto byloje atstovauja Valstybinio socialinio draudimo fondo valdybos teritoriniai skyriai, kurių aptarnaujamoje teritorijoje yra bankrutuojančio asmens gyvenamoji vieta arba buveinė;

1.7.	šio įsakymo 1 punktas įsigalioja 2020 m. rugpjūčio 1 d.;

1.8.	šio įsakymo 1.1 – 1.2 papunkčiai galioja iki 2020 m. gruodžio 31 d.

2.	Į p a r e i g o j u:

2.1.	Valstybinio socialinio draudimo fondo valdybos prie Socialinės apsaugos ir darbo ministerijos (toliau - Fondo valdyba) Informacinės sistemos eksploatavimo ir informacijos valdymo skyrių šį įsakymą išsiųsti Lietuvos Respublikos socialinės apsaugos ir darbo ministerijai, Fondo valdybos direktoriaus pavaduotojams, Fondo valdybos vyriausiajam patarėjui, Fondo valdybos skyriams ir Valstybinio socialinio draudimo fondo valdybos teritoriniams skyriams;

2.2.	Fondo valdybos Teisės skyrių šį įsakymą pateikti Teisės aktų registrui;

2.3.	Fondo valdybos Klientų aptarnavimo valdymo skyrių paskelbti šį įsakymą Fondo valdybos interneto svetainėje;

2.4.	Fondo valdybos Veiklos planavimo ir pokyčių valdymo skyrių paskelbti šį įsakymą Valstybinio socialinio draudimo fondo administravimo įstaigų intraneto svetainėje.

Direktoriaus pavaduotoja,

pavaduojanti direktorių	Violeta Latvienė